Навучыўшы арыентавацца сярод сузор’яў, вучням неабходна паказаць, як праводзіць дэталёвыя назіранні розных аб’ектаў: планет або Месяца, двайных і пераменных зорак, метэораў або камет. На гэтым этапе спатрэбіцца аптычны інструмент. Што ж выбраць — тэлескоп ці бінокль? Можна абысціся добрым прызматычным біноклем. У бінокля ёсць пэўныя перавагі перад тэлескопам. Гэта і прастата ў карыстанні, і большае поле зроку, і прамая выява, якую дае бінокль (тэлескоп дае перавернутую), што дазваляе хутчэй знаходзіць неабходны аб’ект. Акрамя таго, з біноклем вучні больш мабільныя, што асабліва важна для тых, хто назірае начное неба ў горадзе. А самае галоўнае — гэта від зорнага неба. Магчыма, ні адзін тэлескоп не дасць такога адчування бязмежнай глыбіні космасу, якое атрымліваем, назіраючы за зорным небам у бінокль.